input: NARIADENIE RADY (EÚ) č. 124/2014
  z 10. februára 2014,
  ktorým sa mení nariadenie (EÚ) č. 36/2012 o reštriktívnych opatreniach s ohľadom na situáciu v Sýrii
  RADA EURÓPSKEJ ÚNIE,
  so zreteľom na Zmluvu o fungovaní Európskej únie, a najmä na jej článok 215,
  so zreteľom na rozhodnutie Rady 2013/255/SZBP z 31. mája 2013 o reštriktívnych opatreniach voči Sýrii (1),
  so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie,
  keďže:
  (1)
  Nariadením Rady (EÚ) č. 36/2012 (2) sa uvádza do účinnosti väčšina opatrení stanovených v rozhodnutí 2013/255/SZBP.
  (2)
  Rada 10. februára 2014 prijala rozhodnutie 2014/74/SZBP (3), ktorým sa mení rozhodnutie 2013/255/SZBP.
  (3)
  V nariadení (EÚ) č. 36/2012 by sa mala udeliť ďalšia výnimka zo zmrazenia aktív, aby sa umožnilo uvoľnenie finančných prostriedkov alebo hospodárskych zdrojov sýrskych subjektov vo vlastníctve štátu alebo Sýrskej centrálnej banky s cieľom umožniť im uhradiť platby v mene Sýrskej arabskej republiky do Organizácie pre zákaz chemických zbraní (OPCW) za činnosti súvisiace s overovacou misiou OPCW a zničením sýrskych chemických zbraní.
  (4)
  Uvedené opatrenie patrí do rozsahu pôsobnosti zmluvy, a preto je na jeho vykonávanie, najmä vzhľadom na zabezpečenie jeho jednotného uplatňovania hospodárskymi subjektmi vo všetkých členských štátoch, potrebné regulačné opatrenie na úrovni Únie.
  (5)
  Nariadenie (EÚ) č. 36/2012 by sa preto malo zodpovedajúcim spôsobom zmeniť,
  PRIJALA TOTO NARIADENIE:
  Článok 1
  V článku 16 prvom odseku nariadenia (EÚ) č. 36/2012 sa dopĺňa toto písmeno:
  „i)
  určené výlučne na platby sýrskych subjektov vo vlastníctve štátu alebo Sýrskej centrálnej banky, ako sa uvádzajú v prílohách II a IIa, v mene Sýrskej arabskej republiky do OPCW za činnosti súvisiace s overovacou misiou OPCW a zničením sýrskych chemických zbraní, najmä vrátane platieb do osobitného trustového fondu OPCW za činnosti týkajúce sa úplného zničenia sýrskych chemických zbraní mimo územia Sýrskej arabskej republiky.“
  Článok 2
  Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
  Toto nariadenie je záväzné v celom rozsahu a priamo uplatniteľné vo všetkých členských štátoch.
  V Bruseli 10. februára 2014